Eskom waarsku oor wintermaande | Maroela Media
Malusi Gigaba, die minister van openbare ondernemings, het Dinsdag gesê die elektrisiteitstoevoer sal tussen April en Julie onder erge druk verkeer.
"Ek wil gebruikers maan om elektrisiteit spaarsamig te gebruik terwyl die winter nader," het hy by Eskom tydens 'n konferensie oor die stand van die stelsel gesê. Hy sê Eskom se instandhoudingsprojekte vorder. "Dit sal uiteindelik tot langtermynsekuriteit van betroubare elektrisiteitsvoorsiening lei."
Hy doen 'n beroep op die land om Eskom se pogings, om die "ligte aangeskakel te hou", te ondersteun.
Gigaba het gesê Eskom het van die somerseisoen gebruik gemaak om sy instandhoudingswerk te doen, aangesien elektrisiteitsverbruik nie dan so hoog is nie.
Die druk op die stelsel word ook veroorsaak weens die vertragings in die konstruksiewerk by die nuwe kragstasies. "Sonder die ondersteuning van sy verbruikers, sou Eskom gesukkel het om by sy verpligting te hou en sy mandaat te vervul," het hy bygevoeg. -SAPA